Ta cha‑kuvi inka kɨvɨ ta ndyaa tuku Juan inka ndoyo chiꞌin uu taꞌan ndochaꞌa‑ra.
Ta indyeꞌe‑ra iyaꞌa Jesús,
ta katyi‑ra:
—Ra‑iꞌya kuvi Mvee Ndyoo.
Ta ichiñi soꞌo nduꞌuvi taꞌan ndochaꞌa‑ra cha‑kaꞌan‑ra,
ta kuaꞌan‑chi chata Jesús.
Ta inachikoo‑ra,
ta indyeꞌe‑ra tyi vachi‑chi chata‑ra,
ta ikaꞌan‑ra chii‑chi,
ta katyi‑ra:
—¿Naa chukuu nanduku‑ndo?
Ta inakaꞌan‑chi,
ta katyi‑chi:
—Rabí,
¿indya ndyaun?
(Ta tuꞌun rabí kuñi‑chi kaꞌan‑chi Mastru.)
Ta inakaꞌan‑ra,
ta katyi‑ra:
—Koꞌo‑ndo ta kundyeꞌe‑ndo.
Yukuan ta kuaꞌan‑chi ta indyeꞌe‑chi nuu ndyaa‑ra,
ta indoo‑chi chiꞌin‑ra kɨvɨ yukuan tyi chaikuu tañi kaa kumi nuu iñi.
Ta Andrés ñañi Simón Pedro kuvi ra‑ichiñisoꞌo cha‑kaꞌan Juan,
ta kuaꞌan‑ra chata Jesús.
Ta ichananduku Andrés cha‑kunuu chii Simón ñañi‑ra,
ta ikaꞌan‑ra chii‑ra,
ta katyi‑ra:
—Inañiꞌi‑ndi chii ra‑kuvi Mesías.
(Ta tuꞌun Mesías kuñi‑chi kaꞌan‑chi Cristo.)
Ta ichandyaka‑ra chii‑ra nuu ndyaa Jesús.
Ta indyeꞌe Jesús chii‑ra,
ta katyi‑ra:
—Yoꞌo kuvi Simón seꞌe Juan,
ta kuakunañun Cefas,
ta kuñi‑chi kaꞌan‑chi Pedro.
Iꞌya kuvi nuu ikana Jesús chii Felipe ta chii Natanael
Ta cha‑kuvi inka kɨvɨ,
ta kuñi Jesús kuꞌun‑ra ñuu iyo nuu ñuꞌu ñuu Galilea,
ta inañiꞌi‑ra chii Felipe,
ta katyi‑ra chii‑ra:
—Ñaꞌa chaté.
Ta ra‑ñuu Betsaida kuvi Felipe.
Ta suu‑ñi ñuu yukuan vachi Andrés ta Pedro.
Ta ichananduku Felipe chii Natanael,
ta ikaꞌan‑ra chii‑ra,
ta katyi‑ra:
—Indyeꞌe‑ndi ra‑kaꞌan‑chi tuꞌun nuu ley Ndyoo cha‑ityaa Moisés ta tuꞌun‑ra kaꞌan tuku nuu tutu ityaa ra‑inakaꞌan tuꞌun kaꞌan Ndyoo.
Ta Jesús,
ra‑ñuu Nazaret,
seꞌe José kuu‑ra.
Ta inakaꞌan Natanael,
ta katyi‑ra:
—¿Atu kuvi keta nuu cha‑vaꞌa ñuu Nazaret?
Ta inakaꞌan Felipe,
ta katyi‑ra:
—Koꞌo tyi kundyeꞌun.
Yukuan ta indyeꞌe Jesús tyi kuachaa Natanael,
ta ikaꞌan‑ra tuꞌun‑ra,
ta katyi‑ra:
—Vaꞌa loko nuu ra‑ñuu Israel kuu ra‑vachi iꞌya,
ta ña‑suu ra‑sandoñaꞌa kuu‑ra.
Ta inakaꞌan Natanael,
ta katyi‑ra:
—¿Iso kuvi nakoton chií?
Ta inakaꞌan Jesús,
ta katyi‑ra:
—Kumañi‑ka cha‑kana Felipe chiun,
ta indyeꞌí chiun kuꞌva ndyaun chaꞌa yutun nañi higuera.
Ta inakaꞌan Natanael,
ta katyi‑ra:
—Mastru,
¡yoꞌo kuvi Seꞌe Ndyoo!
¡Ta maun kuvi Rey ñayɨvɨ Israel!
Ta inakaꞌan Jesús,
ta katyi‑ra:
—¿Atu chinu iñun chií chakatyi tyi kaꞌín cha‑indyeꞌí chiun chaꞌa yutun nañi higuera?
¡Ta kaꞌín nuun tyi kaꞌnu‑ka cha‑kuandyeꞌun cha‑kuvi tuꞌun iꞌya!
Ta ikaꞌan tuku‑ra,
ta katyi‑ra:
—Cha‑ndaa kaꞌín tyi kuandyeꞌe‑ndo nuu kuanuña ityi andɨvɨ,
ta ángel Ndyoo kuandaa‑ra,
ta kuanuu‑ra sɨkɨ Seꞌe Rayɨɨ Ra‑ityandaꞌa Ndyoo.